Keremiyaxi.
6.
»Xekenayekɨni Kerutsareme kiekariyaritsie Wenikamini xiɨyarimama. 'Awa xekenetahɨtsi Tekuha paitɨ. 'Inɨari xekenanuyewi Weti-Hakereni paitɨ. 'Uximatɨarika mepɨtatsiwewirieni meta mepɨtatsika'una, kuyaxi meyumɨiretɨ metɨrɨkaɨyetɨ tayeta 'amepayehu. 
Tsiyuni nekanika'unarɨmeni, witsimɨti'ɨimari meta mukweriwa'ane. 
Tehɨwemete meta yumuxatsima mewara'arietɨ mepɨ'axɨani hetsɨana: 'auriena mepayaxetɨkɨne, yuxexuitɨ mepenayexeiyaxɨani hakewa wamuxatsima memɨtehetikwa'anikɨ». 
«Xekeneuyukuha'aritɨa mɨkɨ temɨtamienikɨ. Tekanitamiekuni tuka haye'ayu. Peru, xɨa'ui tame, tukarikɨ pɨkareutere meta 'etɨriya 'apɨtewi tɨkarikɨ mieme. 
Hikɨmɨtɨka, tɨkarikɨ tepɨwatakwini, titatsie memɨteyukɨtɨrɨkariya tepɨwaka'unierieni». 
Mɨpaɨ kanaineni Yawé Naimekɨmɨtɨrɨkaɨye: «Kɨyexi xekeneutiwiteki xekeneutawewi makeme Kerutsareme xemeutahaxɨanikɨ. 'Ikɨ kiekari peuyewetse mɨtikwinitɨarienikɨ, mana nanaimarika xeikɨa muxuawekɨ. 
Putsuta haa kemɨrewatineika, mɨpaɨta 'axamɨti'ane Kerutsareme pɨtiuhane. Hetsiena nanaimarika xeikɨa pɨrayu'eniɨriɨkɨ meta 'imieri, mana kwiniya xeikɨa nepɨxeiya meta teɨteri mewitekietɨkaime. 
Keneu'apata, Kerutsareme, nemɨkamatsi'uku'e'eiriwanikɨ. Xɨka mɨpaɨ peka'ɨyɨni, makumawe nepɨmatsihayeitɨani, xewitɨ mɨka'anuyeika». 
Yawé mɨpaɨ kanaineni Naimekɨmɨtɨrɨkaɨye: «Xekeniwarutiwawa 'ixaheritsixi memuyuhayewaxɨ. 'Aixɨa xeketeniwaruwawa, kaxie 'imatɨrieka mieme xemɨwautɨweni hepaɨ, mamateyatsie tawarita xekeneukaxeiya, kaxie 'inɨweme mɨtiuka'iyari hepaɨ». 
¿Kemɨ'ane nepɨtahɨawe? ¿Kemɨ'ane nepayemari'itɨani? ¿Kemɨ'ane pɨnetsi'enieni? Yunakata mepeukanatɨka mepɨkaheti'enatɨkɨka. Yawé niukieya 'axamepɨte'enie, mepixani'erie memi'enienikɨ. 
Peru ne Yawé haxɨayakɨ nepɨhɨne, meta nepɨka'inewieri. «'Ahaxɨa tɨɨri kaye 'utuma memɨye'uwa wahetsie keneukawiwi, metatsiere temari wahetsie, karikɨ mekanitiwiyariekuni memɨneneɨke meta memɨwikie, 'ukirawetsixi meta kwinimieme memɨte'ukirawetsixi». 
Yawé mɨpaɨ kanaineni: «Wakiite, wakwie meta wa'ɨitama hipame wahetsiemieme katinayeimɨkɨ, karikɨ ne netɨrɨkariya nekananunɨ'amɨkɨ 'ikɨ kwieyaritsie kiekatari wehetsiemieme. 
»'Etsimemɨyumate meta memu'ukirawetsixi, yunaitɨ mepɨtehiwe'erie tita mɨkatiheitseriekɨ memɨte'iwanikɨ. Kakaɨyari niukametemama meta mawari wewiwamete, yunaitɨ mepɨte'itawa. 
Neteɨterima mepɨwa'uayema herie miemekɨ xeikɨa, meta mɨpaɨ mepɨtewarahɨawe: “Kayuwatɨ puma, kayuwatɨ puma”, 'aixɨtsɨ kayuwatɨ mɨka'umatsie. 
¿Kamɨtsɨ mete'uyutitetewiyaxɨ kemɨtixani'eriwakɨ yamete'uyurieka? Hawaikɨ, tixaɨtɨkɨ mepɨkateyutitetewiyawawe, mepɨka'imate paitɨ tita mɨtitewiyarika. 'Ayumieme, tsepari kemɨ'ane memɨwarutakwi, kepauka 'uximatɨarika wahetsie nemɨkawiwieni, nepɨwaka'una», 
Yawé mɨpaɨ kanaineni: «Huyeta xekenewa'uti hikɨ xekeneutanierixɨa, xekeneuta'iwau huye meripai mieme hepaɨtsita. Xekeneuta'iwau huye 'aixɨa mɨ'ane hepaɨtsita, hikɨ mɨkɨ xepɨka'uku'e'eiriwani. Mɨpaɨ xepɨte'ikaxeiya 'uxipiya xemuku'eriwa. Peru mɨkɨ mɨpaɨ mekaniutiyuani: “Hawaikɨ tepɨka'enukuweiya”. 
Ne kuyaxi tehɨwemete nepuwaru'uitua xehetsiemieme, hikɨ mɨpaɨ neputayɨ: “Xekeneta'enanaka 'awa petayuani”. Mɨkɨ mɨpaɨ mekaniutiyuani: “Tame tepɨkata'enanaka”. 
'Ayumieme, nuiwarite xekeneu'enana. Xepɨtehetimani tita neteɨterima wahetsie mɨtinuani. 
Neuxei, kwiepa xemɨtama naitsarie xekeneu'enana: 'Ikɨ teɨteri wahetsie 'uximatɨarika nepɨ'atɨani, ke'axamemɨteyɨkɨhɨawekaikɨ xeikɨa, neniuki memɨka'u'enikɨ, matsi ne'ɨkitɨarika mepehɨa. 
¿Titakɨ nereiyehɨwa 'ikɨ 'ɨkwa Tsawa manetɨarie, meta 'ikɨ 'uwá makaka xeime kwieyaritsie 'ateewa paitɨ manetɨarie? Wamawari taiyariyari pɨkanetsinake, wamawarika pɨkanetsinake». 
'Ayumieme, Yawé mɨpaɨ kanaineni: «'Ikɨ teɨteri wahuyeta nepɨtiu'uitɨani. Wapaapama meta waniwema 'ukitsi mana mepekaxɨrieni, wa'aurie memɨtitei meta hamikutsixi mepɨkwini». 
Yawé mɨpaɨ kanaineni: «Neuxei. Tayeta kuyaxi mepayehu, xewitɨ nuiwari mariwetɨ puyukuha'aritɨwa kwie manu'axetsie paitɨ. 
Tupi mepu'ɨ meta pitsika, mepayu'eririya meta mepɨkateyukanenimaya. Wahiwari haramara hepaɨ pɨtiyu'eniɨriɨkɨ, meta kawayutsixi wahetsie meputei. Tsiyuni niweya witsipemɨti'ɨimari, 'ahetsɨa mepɨta'erie, meyuha'aritɨatɨ memɨyutakwinikɨ». 
'Ari tepɨtemarie, meta tamamate pɨtiweranare, hiwerika pɨtatsikema, kemɨtiukakukuine niweyame mɨpaɨ tepɨte'uka'eniwa. 
'Akanamieni mɨtatsi'aye'unie 'ixipara hakwetɨ. Yeuta xepɨka'ayekɨkani, meta huyeta xepɨkaheu'uwani. Naitsarie marika puxuawe. 
Hiwerika kamixayari kenanakatɨki, nekiekari, naxipa keneutikurupi. Hatsiwimekɨ keneutatsuakani, 'aniwe mexɨakame hetsiemieme kepemuyɨwe hepaɨ xɨka 'umɨni, karikɨ pɨkatatimaritɨani mɨtatsika'una 'umamie. 
«'Ekɨ Keremiyaxi ne nekiekaritsie nepɨmatsi'anukake, wa'inɨnɨatamekɨ nekamananayexeiya xɨka 'aixɨa 'aneni meta nenieremekɨ, pemɨretimanikɨ meta pemitixeiyaxɨanikɨ kememɨte'u'uwa. 
Yunaitɨ mɨkɨ te'ayuye'uniekate mepɨhɨkɨ, 'axaniukikɨ xeikɨa memuku'uwa, yunaitɨ mɨkɨ wurunitse mepɨhɨkɨ meta tepɨa, 'axa'anemekɨ memɨwewiya. 
'Eka yɨtɨrɨkariyakɨ tai kananutihɨtsiwani, tepɨa purumu tai pikwaniyawe, peru 'axamemɨte'u'iyari 'aixɨa mepɨkayuyurinɨa, tixaɨtɨ pɨkarayeika tsepa mu'itiya. 
'Ayumieme mɨpaɨ mepɨte'uterɨwarɨwa “Pɨrata manuyewiwiya”: Yawé hetsiemieme mekananuyewiwiyani». 
