Nehemiyaxi.
5.
Hikɨ 'Ukitsi meta 'ukarawetsixi mana kiekatari mɨpaɨ mekateniwarutahɨawe yu'iwama huriyutsixi tɨrɨkaɨyemekɨ, 
hipatɨ mɨpaɨ memutiyuanekaikɨ: «Xɨka tewaruti'inɨata taniwema 'ukitsi meta 'ukari tekanitamɨireniri. Waɨkawa tɨriku tekaneuyehɨaka temɨwikwekakɨ». 
Hipatɨta mɨpaɨ mepɨteha'akai: «Tɨriku tekuwautɨwetɨ temɨkakwinikɨ haakakɨ, takwie tekaniutuani temati'etsatsie, ta'iteɨrite meta takiite». 
Hipatɨtatsiere mɨpaɨ mekaniutiyuanekaitɨni: «Takwie hetsiemieme tumini tepuwaye'ɨi meta kaxie haraweriyaritsie mieme, mɨpaɨ temɨte'ipitɨanikɨ ti'aitame kemɨtatiwawirie. 
Tsepa tame 'iwamarixi temɨhɨkɨ, taniwema meta waniwema yaxeikɨa memɨ'anene, tameri taniwema 'ukitsi 'ukari tekaniwarutuani hipame waɨriyarika memɨtewa'uximayatsiriekakɨ. Mekanixuaweni taniwema 'ukari waɨriyarika mete'uximayatɨ, tepɨkayɨwawe temɨteyutuanikɨ wahetsiemieme mexɨxɨnime temɨwarayeitɨanikɨ, tixaɨtɨ temɨkatehexeiyakɨri, takwie meta takaxie haraweriyarite hipatɨ pɨtiwapiiniri». 
Kepauka nemɨwaru'eni mɨpaɨ me'utiyuaneme, waɨkawa nekaniuyeha'ani. 
'Arike waɨkawa neheitimaixɨaka, neniwarutatieni 'ukirawetsixi meta kuwexinaruritsixi: ―'Aixɨa pɨka'ane yu'iwama tumini xewaniɨtɨatɨ xemɨwawawirieka xete'ana'iwakamekɨ. Hikɨ yunaime nekaniwaruta'inieni memɨyukuxeɨrienikɨ wahetsiemieme, 
mana mɨpaɨ nekatiniwarutahɨawe: ―Waɨriyarika teyupitɨatɨ, ta'iwama tepɨwarutawikweitsitɨa huriyutsixi memutuiyakai hipame nuiwarite wahetsɨa. Hikɨta xeme yu'iwama xetewatua, panatsi tame tekawarutawikweitsitɨa. 'Ana yunaitɨ kayuwatɨ mekaniutamare, mepɨkayɨwawekai yɨkɨ memɨtiyuani. 
Mɨpaɨta nekaniutayɨni: ―Kexemɨteyurie mɨkɨ 'aixɨa pɨka'ane. ¿Matsi kareuyewetse Kakaɨyari hɨxie 'aixɨa xemɨteyurieka, para temɨkateyutewinɨakakɨ hipame nuiwarite wahɨxie, memɨtatsi'aye'unie? 
Ne, ne'iwama meta nete'uximayatsiriwamete, tepɨwaniɨtɨa tumini meta tɨriku. Peru hikɨri tepɨtehayewa tetewawawirietɨ hanamakamekɨ. 
Ne waɨkawamekɨ nepɨxewawirie wakwie xemɨwayetuirienikɨ, wakaxie haraweriyari, huriwu haraweriyari meta waki, metatsiere xeitsienituyaritsie mieme xeime pɨrata meta tɨriku, winu, hatseiti waɨriyarika xemɨwawawiriekai. 
Mɨkɨ mɨpaɨ mekaniutiyuani: ―'Aixɨa pɨ'ane, kepemaine naimekɨ yatepɨteyurieni. Tinaime tepɨtewayetuirieni, nitixaɨtɨ tekatewawawirietɨ. Hikɨ mawari wewiwamete nekaniwaruta'inieni mɨkɨ wahɨxie yamemɨtiyuanikɨ kename yametekakɨne. 
Hikɨ nekamixa 'amɨtewi ne'utakatseka mɨpaɨ nekaniutayɨni: ―Kakaɨyari mɨpaɨ ketikatse meta yukie kehayeweiyarieni naime tita mɨrexeiya ketiunawaiyarieni kemɨ'ane yamɨkatikayani. Mɨpaɨ ketikatse Kakaɨyari, tixaɨ karexeiyakame ke'ayeitɨani. Yunaitɨ teɨteri memɨyuxeɨriekai mɨpaɨ mekaniutiyuani: ―Mɨpaɨ ketiɨyɨni. Hikɨ Yawé hepaɨtsita 'aixɨa mekaniutiyuani, meta teɨteri yamekatenikakɨne kememutiyua. 
Xeitewiyari wiyari 'Aritakexiketsi ti'aitakaku, kepauka nemutahɨawarie Kura kwieyaritsie kuwexinaruri nemɨhɨkɨtɨnikɨ, 'atsita xeitewiyari heimana tamamata heimana huta wiyaritsie, tatsɨari, tamamata heimana huta wiyari, ne'iwama meta ne nekuwexinaruritɨtɨ kenemɨtiwaukakekai tepɨkate'utawau. 
Peru meripaitɨ memanuka'ukai 'ana mekaniwawiyakaitɨni waɨkawa teɨteri, tukarikɨ yameteniwawawiriekaitɨni 'ikwai meta winu huta tewiyari pɨrata tuminiyarikɨ raye'akame. Metatsiere tewa'uximayatsiriwamete teɨteri waɨriyarika meteniwa'aitɨakaitɨni. Ne hawaikɨ mɨpaɨ nepɨkatiuyuri Kakaɨyari nemakatɨ. 
Matsi ne meta nete'uximayatsiriwamete tepɨte'uta'uximayataxɨ, kuraru 'aixɨa tepuyuriekai tixaɨtɨ kwie tepɨkate'unanai. 
Nemexatsie xeitsienituyari heimana huta tewiyari heimana tamamata mekateniutikwa'akaitɨni, huriyutsixi meta nehamatɨa memɨtehɨritɨariekai, tekawa'inɨatatɨ hipame kwieyaritsie memaneikakai. 
Xeitukaritsie tepɨta'inɨaritɨakai mɨtikawewiyanikɨ ta'ikwai, xewitɨ tuuru, meyu'ataxewitɨ muxatsi, yayupaɨmetɨta wakanari, tamamata tukari 'anukayeikakakuta winu waɨkawatɨ ni'atɨariwakaitɨni. Peru hatsuaku nepɨkatiutawau nekuwexinaruritɨtɨ kenemɨtiwaukakekai, teɨteri waɨkawa memɨte'uka'eniwakaikɨ. 
Nekakaɨyari, kenena'eriwani, naime kenemɨtiuyuri 'ikɨ teɨteri wahetsiemieme, 'aixɨa keneneyurieka. 
