Kitsariyaxi.
59.
Yawé tɨrɨkariyaya 'etsipɨkatewi mɨratawikweitsitɨanikɨ, meta mɨkaheu'ena pɨkahɨkɨ. 
'Axaxemɨte'uyuri kanihɨkɨtɨni xekakaɨyari hetsɨa 'ateewa mɨxeti'uitɨa. Mɨkɨ 'axamɨti'ane katiniyurieneni nierikaya meukunama mɨkaxe'eniekakɨ. 
Xeme yumamatetsie xepeuxuxure, meta yu'itɨwametetsie 'axamɨti'anekɨ xepɨteheuwetɨka. Xeteni 'itarika pɨtikuxata, meta xeneni 'axa'anemekɨ pɨtikuxata. 
Nixewitɨ pɨkahahiwa tita mɨtiheitserie rawawatɨ, nixewitɨ yuri mɨrainekɨ pɨkarataxaneta. 'Itarikatsie xepɨtewiya, yunaitɨ xepɨteyu'itaiyatɨwe. 'Axamɨti'anekɨ xepɨtihukata 'axamɨtiuka'iyari xepɨtiniweya xeikɨa. 
Kuterixi watawári xepɨtsiniya meta tukatsi wawiniyari xepɨwewie. Kemɨ'ane mɨkɨ tawári mutakwani pɨmɨni, xɨka xewitɨ mɨkɨ tawári 'utare, kuu kanayenemɨkɨ. 
Yu'itsari xemiwewie xemenakatɨni pɨkayɨwe, tita xemɨtewewiekɨ xemeuyukunani xepɨkayɨwawe. Wawewiya, 'axatiyurɨwame wewiyaya xeikɨa katinihɨkɨtɨni, wamamate 'axamɨti'ane xeikɨa katininetɨaka. 
Wa'ɨkate kaniyumexɨitɨaka 'axamɨtiyurienikɨ hepaɨtsita, mepuyumexɨitɨa 'atsimɨkatiuka'iyari xuririyaya memɨtayeurienikɨ. 'Axa'aneme xeikɨa 'iyari mekaniwewieka, yuhuyeta mekateniu'unani meta ti'u'unime mekatenikuhayeikawani. 
Kayuwatɨ muyeikanikɨ mɨ'ayumieme huyeyari mepɨkamate, 'aixɨa ti'anetɨ wahuyeta katiniumaweni, Huye tutunime mekaniwewietɨweni, kemɨ'ane mɨkɨ 'utɨa mumie kayuwatɨ muyeikani pɨkamate. 
'Ayumieme tita 'aixɨa mɨti'ane tahetsɨa 'ateewa puyeika, meta tita mɨtiheitserie temɨkaheuta'axetsie puyeika. Hekɨariya tepɨtakwewiekai, peru naitɨ yɨriya xeikɨa pɨhɨkɨ, hekɨaripa te'u'uwatɨtɨ, yɨriya 'a'ayetsuikame tsata tepu'uwa. 
Memɨkaheuneniere wahepaɨ 'ixumeritsie tekumetɨwetɨ tekaniuhuni, ta'itsɨkɨ xeikɨa teteheutsetɨwetɨ tekaniu'uwani memɨka'uhɨxi wahepaɨ. Tsepa tuka tepekaxɨrɨwe mɨyɨwini hepaɨ, tsepanetɨ 'aixɨa temɨteheu'erie, mɨkite wahepaɨ tepɨ'anene. 
Teyunaitɨ tame hutseri wahepaɨ teputiyuane, kukuruxi memeutuxa wahepaɨ teputiyuane. Mɨtiheitserie tepɨtetakwewiekai, peru pɨkanua, mɨtatsitixɨna 'akuxi 'ateewa 'apuyeika. 
'Ekɨ pepɨtimate waɨkawamekɨ temɨtehayuye'uniekɨ, tita 'axatemɨte'uyuri pɨtatsixaneta. Temɨtehayuye'unie tahamatɨa 'apuyeika, 'axatemɨte'uyuri tepɨmate. 
Temɨkaheu'enana tepɨhɨkɨ, Yawé tepɨka'anu'eni. Takakaɨyari tepuwarixiwiyaxɨ. Teɨteri tepuwananaima meta tepɨwakwamana, 'itarikakɨ tepɨtekuxata ta'iyaritsie mayeneikakɨ. 
Mɨpaɨ te'anetɨ 'aixɨa mɨti'ane tepɨkuwarixiwiya, meta tita mɨtiheitserie 'ateewa puyeika, teɨteri memayukuxexeɨriwatsie tita yuri mɨraine mepekahɨpa, heitserie yatepɨkateyurie. 
Yuri mɨraine hawaikɨ pɨkahematsiɨkɨ, kemɨ'ane 'axamɨti'ane memuku'e'eiriwa tinaime yupiinite mepɨtekunawaiyarɨwa. Yawé pixei matsi pɨka'inakixɨ tita mɨtiheitserie mumawekɨ. 
Kanixeiyani, kanihɨxiyaka mumawekɨ wahetsiemieme haniutɨ. 'Ayumieme yɨkɨmana kanayenemɨkɨ muwatawikweitsitɨanikɨ, mɨtiheitserie hetsɨanamieme kaniwatuikakamɨkɨ. 
Tita mɨtiheitserie yuhetsie nunuwame hepaɨ panutikeni, meta yumu'utsie kananuyukanani kuya xupureruya tiyuwikweitsitɨwamekɨ, mɨtiwarakapitɨanikɨ kamixayari panakatɨni, meta yu'ɨtetsarika matayarikɨ puyuta'eima. 
Yapɨtiwapitɨani kememɨte'uyuri, 'ateewa haramara tetsita kiekatari yapɨwayurieni: waɨkawa ha'atɨ memeye'unie wahepaɨtsita, meta pɨtiwarakapitɨani. 
Tau makayuyuipike hepa kiekatari Yawé kemɨtitewakɨ mepɨtimakani, meta tau manatineikatsie kiekatari mumariwe mepeu'enieka. Karikɨ kaninuamɨkɨ haa tɨrɨkaɨyetɨ muwayeneika hepaɨ, Yawé hɨtsierieyakɨ muwayenexɨa. 
«Tiyuwikweitsitɨwame Tsiyuni kaninuamɨkɨ, yunaime Kakuwu hetsɨa miemete wahetsɨa kaninuamɨkɨ 'axamete'u'iyaritɨ mekete'uhayewa. 
Yawé mɨpaɨ kanaineni: «'Ikɨ netɨratu kanihɨkɨtɨni xehamatɨa nemiwewie: Ne'iyari xehetsie mɨyeka, meta neniuki nemɨmatsi'upitɨa pemekaterɨwakɨ 'ape'uyuatɨ, hatsuaku pɨkamatsiku'eirieni, meta 'aniwema wahetsie meta 'anuiwarima wahetsie, hikɨtɨtɨ meta yuheyemekɨ 
